b'\n_START_ARTICLE_\nMecklenburg\n_START_PARAGRAPH_\nMecklenburg er et gammelt riksterritorium i det nordlige Tyskland, med sin egen historie og kultur, som i dag utgj\xc3\xb8r den vestlige delen av delstaten Mecklenburg-Vorpommern.\n_START_SECTION_\nGeografi\n_START_PARAGRAPH_\nMecklenburg grenser i vest til Schleswig-Holstein og Niedersachsen, i syd til Brandenburg og i \xc3\xb8st til Vorpommern. Naturlige grenser utgj\xc3\xb8r \xc3\x98stersj\xc3\xb8en i nord, Elben i sydvest og de tre elvene Recknitz, Trebel og Pene i \xc3\xb8st._NEWLINE_De st\xc3\xb8rste byene i Mecklenburg er Rostock, Schwerin, Neubrandenburg og Wismar. Mecklenburg er forholdsvis tynt befolket. De viktigste n\xc3\xa6ringene er landbruk, turisme og to universiteter. Industrien er begrenset til enkelte skipsverft i Rostock og Wismar. Det har gode kulturelle og \xc3\xb8konomiske forbindelser til naboene i \xc3\x98stersj\xc3\xb8-omr\xc3\xa5det. Det er fergeforbindelser til Danmark, Sverige, Finland, Litauen og Russland.\n_START_SECTION_\nHistorie\n_START_PARAGRAPH_\nNavnet Mecklenburg (Mikelenburg) opptrer f\xc3\xb8rste gang i kilder fra \xc3\xa5ret 995. Det betegnet da en slavisk borg i det n\xc3\xa5v\xc3\xa6rende Dorf Mecklenburg ved Wismar, og bet\xc3\xb8d \xc2\xabstore borg\xc2\xbb. Navnet ble i den f\xc3\xb8lgende tiden brukt av den slaviske fyrsteslekten som hersket i omr\xc3\xa5det._NEWLINE_Fra 1379 -1815 eksisterte statsdannelsen hertugd\xc3\xb8mmet Mecklenburg-Schwerin innenfor Det tysk-romerske riket._NEWLINE_Fra 1815-1918 ble statsformen endret til storhertugd\xc3\xb8mme. Storhertugd\xc3\xb8mmet Mecklenburg gikk over til \xc3\xa5 bli fristaten Mecklenburg Schwerin i 1918 og som eksisterte frem til 1935 som en stat i Weimar-republikken._NEWLINE_Mecklenburg har ogs\xc3\xa5 i perioder v\xc3\xa6rt oppdelt i ytterligere stater. I periodene 1480-1483, 1520-1610, og 1621-1695 eksisterte fyrsted\xc3\xb8mmet Mecklenburg-G\xc3\xbcstrow og fra 1701-1815 hertugd\xc3\xb8mmet Mecklenburg-Strelitz som fra 1815-1918 utgjorde et storhertugd\xc3\xb8mme med samme navn.\n_START_SECTION_\nUtdannelse\n_START_PARAGRAPH_\nI Mecklenburg ligger Universit\xc3\xa4t Rostock (grunnlagt 1419), det eldste universitet i Nord-Europa. Dessuten finnes det i Rostock en h\xc3\xb8yskole for musikk og teater.\n_START_SECTION_\nSpr\xc3\xa5k\n_START_PARAGRAPH_\nMecklenburgs talem\xc3\xa5l kalles Mecklenburger Platt, og er en \xc3\xb8stnedertysk dialekt. Det brukes imidlertid hovedsakelig h\xc3\xb8ytysk.'